b'\n_START_ARTICLE_\nLegebitra\n_START_PARAGRAPH_\nDru\xc5\xa1tvo informacijski center Legebitra je nevladna organizacija neprofitnega zna\xc4\x8daja s statusom humanitarne organizacije. Glavni namen jedrnega programa dru\xc5\xa1tva je zagotavljanje varnega prostora za lezbijke, geje, biseksualne in transspolne osebe._NEWLINE_Dru\xc5\xa1tvo se je razvilo iz neformalne skupine Legebitra, ki je bila ustanovljena kot projekt \xc5\xa0tudentske organizacije Univerze v Ljubljani leta 1998. Pri svojem delu dru\xc5\xa1tvo deluje primarno na podro\xc4\x8djih zagovorni\xc5\xa1tva pravic za istospolno usmerjene, biseksualne in transspolne osebe (LGBT) in socialno-varstvenih storitev za mlade iz skupine LGBT ._NEWLINE_Dru\xc5\xa1tvo Kulturno informacijsko in svetovalno sredi\xc5\xa1\xc4\x8de Legebitra je \xc4\x8dlan mre\xc5\xbee nevladnih organizacij CNVOS, Ljubljanske mre\xc5\xbee info to\xc4\x8dk za mlade L\xe2\x80\x99MIT ter mednarodnih organizacij ILGA (International Lesbian, Gay, Bisexual, Trans and Intersex Organisation), ILGA Europe, organizacije IGLYO (International Lesbian, Gay, Bisexual, Transgender, Queer Youth and Student Organisation) in TGEU (Transgender Europe). Je tudi ena od ustanovnih organizacij mednarodne neformalne mre\xc5\xbee Babelnor, ki zdru\xc5\xbeuje LGBT mladinske nevladne organizacije iz Balkana, Ukrajine, Belorusije in nordijskih dr\xc5\xbeav.\n_START_SECTION_\nPoslanstvo, cilji in vrednote\n_START_PARAGRAPH_\nPoslanstvo organizacije je predvsem izbolj\xc5\xa1ati polo\xc5\xbeaj in odnos do LGBT-oseb na razli\xc4\x8dnih nivojih in podro\xc4\x8djih \xc5\xbeivljenja v Sloveniji. Z zagotavljanjem varnega prostora in posredovanjem relevantnih in to\xc4\x8dnih informacij izobra\xc5\xbeuje in osve\xc5\xa1\xc4\x8da, hkrati pa s svojim delom tudi opozarja na neenakost v slovenski dru\xc5\xbebi.'